**„Vilniaus vadavimo sąjungos veikla Rokiškio apskrityje“**

Justinas Malcius

Rokiškio krašto muziejaus muziejininkas

1918 m. vasario 16 d. paskelbta nepriklausoma Lietuvos valstybė. Pirmaisiais nepriklausomybės metais Lietuva susidūrė su daugybe iššūkių ir sunkumų. Vienas iš jų – konfliktas su Lenkija dėl Vilniaus krašto. 1920 m. spalio 7 d. Suvalkuose pasirašyta sutartis tarp Lietuvos ir Lenkijos, pagal kurią Vilniaus krašto klausimas turėjo būti išspręstas ir šis atitekti Lietuvai.[[1]](#footnote-1) Tačiau Lenkija neplanavo grąžinti Vilniaus krašto. 1920 m. spalio 1 – 2 d. Gardine buvo priimtas sprendimas žygiuoti į Vilnių ir ten inscenizuoti maištą.[[2]](#footnote-2) Juzefas Pilsudskis (Józef Klemens Piłsudski) įsakė Liucijanui Želigovskiui (Lucjan Żeligowski) prie Lietuvos sienos sutelkti kariuomenę ir gavus nurodymą žygiuoti į Vilnių. 1920 m. spalio 9 d. Želigovskio vadovaujami maištininkai užėmė Vilnių. [[3]](#footnote-3)

Lietuvai praradus Vilniaus kraštą, buvo svarbus organizacijos sukūrimas, kurios tikslas išvaduoti Vilnių, nors iš pradžių ne visi tai suvokė. Profesorius Fabijonas Kemėšis buvo vienas pirmųjų, kuris suprato tokios organizacijos būtinumą. Būtent jis šią idėją, užgimusią tarp JAV lietuvių atsivežė į Lietuvą.[[4]](#footnote-4) 1925 m. Lietuvos spaudoje pasirodė žinia apie užgimusias iniciatyvas steigti „Vilniaus vadavimo sąjungą“ (toliau – VVS). Atsirado žmonių grupė, kuri ėmėsi rengti VVS įstatus ir ruošėsi steigiamajam susirinkimui, kuris buvo sušauktas Kaune. Prie F. Kemėšio prisijungė visuomenei gerai žinomi asmenys, tokie kaip Mykolas Biržiška, Andrius Rodomanskis, Antanas Smetona ir kt. 1925 m. balandžio 26 d. Lietuvos universitete (nuo 1930 m. Vytauto Didžiojo universitetas) įvyko steigiamasis VVS susirinkimas, kuriame buvo paskelbtas pagrindinis šios sąjungos tikslas – atgauti Lietuvos sostinę Vilnių.[[5]](#footnote-5) Į steigiamąjį susirinkimą buvo pakviesta daugiau nei pusantro šimto dalyvių. Iš pakviestųjų atvyko tik maždaug kas antras ar trečias, tačiau nepaisant to VVS buvo įkurta.[[6]](#footnote-6)

Informacijos apie Rokiškio apskrityje veikusių VVS skyrių veiklą nėra daug. Daugiausiai žinių apie tai suteikiantis šaltinis yra VVS leistas žurnalas – „Mūsų Vilnius“[[7]](#footnote-7). Žurnalas rašė apie lietuvių persekiojimą Vilniaus krašte, kėlė viešai Vilniaus išvadavimo klausimą bei informavo apie VVS veiklą. Žurnale ėjo rubrika „Iš VVS skyrių gyvenimo“, kurioje būdavo pateikiama informacija apie Lietuvoje veikiančių skyrių veiklą. Šioje rubrikoje periodiškai galime rasti informacijos ir apie Rokiškio apskrityje veikusių skyrių veiklą. Nors ir pateikiama informacija yra fragmentiška, tačiau leidžia geriau susipažinti su skyrių veiklos ypatybėmis.

Vilniaus vadavimo sąjungos struktūrą sudarė atskiri skyriai, kurių tinklas kiekvienais metais palaipsniui plėtėsi. Remiantis 1937 m. duomenimis, Lietuvoje iš viso veikė 612 VVS skyrių, kuriems priklausė 27 tūkst. narių ir apie 600 tūkst. rėmėjų.[[8]](#footnote-8) Pirmaisiais VVS gyvavimo metais, Lietuvoje buvo įsteigta 14 skyrių. Vienas iš šių naujai atidarytų skyrių buvo Obeliuose. Įdomu tai, kad Obelių VVS skyrius buvo įsteigtas anksčiau nei Rokiškio.[[9]](#footnote-9) Pastarasis atidarytas tik 1927 m. kovo 11 d.[[10]](#footnote-10) **(Obelių VVS skyriaus nariai. „Mūsų Vilnius“ 12 (1930): 255).**

VVS skyrių steigimo tvarka buvo griežtai reglamentuota. VVS įstatuose buvo nurodyta, kad norint įsteigti skyrių reikia ne mažiau kaip 5 žmonių, gyvenančių vienoje apylinkėje. 1935 m. lapkričio 8 d. Kauno apskrities viršininko potvarkiu, VVS įstatuose buvo padaryta pakeitimų. Vienas iš jų – skyrių steigimo tvarkos sugriežtinimas. Pagal naują tvarką, norint įsteigti skyrių, reikėjo bent 12 vienoje apylinkėje gyvenančių žmonių. Šiuo pakeitimu buvo siekiama sumažinti neaktyvių skyrių skaičių, nes mažai narių turintys skyriai įprastai būdavo neveiklūs ir galiausiai turėdavo užsidaryti.[[11]](#footnote-11)

Remiantis 1929 m. pavasario duomenimis, Rokiškio apskrityje jau veikė 5 VVS skyriai: Obelių, Skapiškio, Rokiškio, Suvainiškio ir Kvetkų. Pagal VVS skyrių skaičių Lietuvoje, Rokiškio apskrityje jų veikė mažiausiai. Mažiau skyrių nei Rokiškyje veikė tik Zarasų apskrityje.[[12]](#footnote-12) Greitai augant skyrių skaičiui, VVS centro komitetui darėsi vis sunkiau tiesiogiai vadovauti jiems, todėl buvo nuspręsta steigti skyrių apygardas. Pastarosios turėjo funkcionuoti kaip tarpinė grandis tarp VVS Centro vykdomojo komiteto ir skyrių.[[13]](#footnote-13) Rokiškio apygarda įsteigta 1933 m. balandžio 30 dieną. Remiantis 1936 m. duomenimis, Rokiškio apygardoje veikė 18 skyrių, kuriems priklausė 448 nariai.[[14]](#footnote-14) Svarbu atkreipti dėmesį į tai, kad VVS skyriai buvo 2 tipų. Pirmasis – teritoriniai, kurie steigti mieste, miestelyje ar kaime. Teritoriniuose VVS skyriuose narių profesija ir socialinė padėtis skyrėsi. [[15]](#footnote-15) Remiantis 1936 metų duomenimis, Rokiškio skyriui priklausė 50 narių. Tarp jų buvo: 24 – valdininkai, 7 – ūkininkai, 5 – mokytojai, 2 – kunigai, 2 – darbininkai ir 10 kitų sričių atstovų.[[16]](#footnote-16) **(Rokiškio VVS skyriaus nariai. RKM – 47647).**

Antrasis – žinybiniai, kurie steigti pagal darbo vietas. Itin aktyviai žinybinius skyrius steigė paštininkai ir geležinkeliečiai. Pastarųjų skyriai veikė visuose didžiuosiuose ir daugelyje mažųjų miestų.[[17]](#footnote-17) Įprastai mieste ar miestelyje veikdavo keli VVS skyriai – teritorinis ir vienas ar keletą žinybinių. Rokiškyje be teritorinio (miesto), veikė vienas žinybinis – paštininkų skyrius. Nors pagal narių skaičių neprilygo didžiuosiuose miestuose veikusiems skyriams, tačiau aktyviai prisidėjo prie Vilniaus vadavimo reikalų. Skyriaus pirmininko iniciatyva buvo įsigytas Vilniaus pasas, į kurį buvo klijuojami Vilniaus ženkleliai. Kiekvienas narys pirkdamas Vilniaus ženklelius, finansiškai prisidėdavo prie VVS reikalų.[[18]](#footnote-18) Iš Vilniaus pasų ir Vilniaus ženklelių platinimo būdavo surenkamos nemažos sumos pinigų. Remiantis 1936 m. duomenimis, VVS iš Vilniaus pasų platinimo uždirbo 8,1 tūkst litų, o iš Vilniaus ženklų 40,4 tūkst litų.[[19]](#footnote-19)

Obeliuose be miestelio skyriaus veikė vienas žinybinis – geležinkeliečių ir muitinės tarnautojų skyrius. Remiantis 1933 m. gegužės 7 d. duomenimis, per ne pilną pusmetį, skyrius surengė 4 vakarus, 2 visuotinius susirinkimus ir 14 posėdžių.[[20]](#footnote-20) Pagal 1935 m. duomenis, Obelių geležinkeliečių ir muitinės tarnautojų skyrius iš Vilniaus ženklelių platinimo surinko 150,80 litų.[[21]](#footnote-21) Nors Obelių miestelio VVS skyrius buvo įkurtas vienas pirmųjų Lietuvoje, tačiau dėl dažnų pokyčių skyriaus valdybos narių sudėtyje jis buvo pasyvus. Įsteigus geležinkeliečių ir muitinės tarnautojų skyrių, didesnius veiklumo ženklus pradėjo rodyti ir Obelių miestelio skyrius. Viena iš priežasčių lėmusį skyriaus „atgijimą“ buvo ta, kad pavyko įtraukti vietos mokytojus, kurie iki tol atsainiai dalyvavo VVS veikloje.[[22]](#footnote-22) Tačiau toks atsigavimas truko neilgai, nes jau 1933 m. „Mūsų Vilniaus“ numerio straipsnyje yra svarstoma dėl neveiklumo šį skyrių prijungti prie geležinkeliečių ir muitinės tarnautojų skyriaus.[[23]](#footnote-23) 1930 m. birželio 9 dieną, Obelių miestelio ir Obelių geležinkeliečių ir muitinės tarnautojų skyrius suruošė viešą paskaitą apie Vilniaus kraštą, kurią skaitė iš VVS centro komiteto atvykęs Vincas Uždavinys.[[24]](#footnote-24) **(Vincas Uždavinys skaito paskaitą Obeliuose. Mūsų Vilnius, 13 (1930): 174)**

Prie Jūžintų VVS skyrius veiklos aktyviai prisidėjo vietos bendruomenė, todėl skyrius buvo veiklus. Remiantis 1934 m. duomenimis, skyriui priklausė net 77 nariai. Per metus skyrius surengė 7 susirinkimus, 10 posėdžių ir 9 paskaitas. Skyrius aktyviai prisidėjo prie Vilniaus pasų ir ženklelių platinimo.[[25]](#footnote-25) Į Jūžintų skyriaus veiklą įsitraukė ir tokie žymūs asmenys kaip Juozas Otonas Širvydas.[[26]](#footnote-26) Viename iš susirinkimų jis skaitė paskaitą apie VVS tikslus, ragino žmones nebūti abejingais Vilniaus vadavimo reikalams ir tapti šios sąjungos nariais. Po paskaitos prie skyriaus prisijungė apie 30 naujų narių.[[27]](#footnote-27)

1936 m. Rokiškyje Juozo Tumo Vaižganto gimnazijoje įvyko VVS Rokiškio apygardos suvažiavimas. Iš šio suvažiavimo skyrių atstovų pateiktų veiklos ataskaitų paaiškėjo, kad savo aktyvumu labiausiai išsiskyrė Rokiškio ir Skapiškio miestų skyriai.[[28]](#footnote-28) Tačiau ne visi skyriai buvo aktyvūs. Pavyzdžiui, žurnale „Mūsų Vilnius“ pasirodydavo žinučių, raginančių skyrius „pabusti“. Kaip vienas iš tokių pasyvių skyrių buvo įvardytas Panemunės, kurio valdyba buvo raginama aktyviau prisidėti prie Vilniaus vadavimo reikalų.[[29]](#footnote-29)

VVS skyriai kasmet organizuodavo viešąjį aukų rinkimą. Visos surinktos lėšos būdavo skiriamos VVS veiklai ir Vilniaus lietuvių šelpimui. Įprastai viešųjų aukų diena būdavo Spalio 9 – oji. Tačiau nors ir rečiau, bet piniginių aukų rinkimas vykdavo ir kitomis dienomis, kuriomis susirinkdavo didelis skaičius žmonių. Pavyzdžiui 1931 m. Rokiškyje rugsėjo 27 d. buvo surengtas viešas aukų rinkimas. Ši diena buvo pasirinkta neatsitiktinai, nes tą dieną buvo Šv. Mato atlaidai, o tai lėmė, kad buvo susirinkę didelis skaičius žmonių. Nors ir paaukota suma nenurodoma, tačiau yra pasidžiaugiama, kad ji yra reikšminga.[[30]](#footnote-30) Pavyzdžiui, remiantis 1928 m. duomenimis, Rokiškio miesto VVS skyrius per visus metus surinko 1134 litus iš aukų rinkimo.[[31]](#footnote-31) Obelių geležinkeliečių skyrius 1932 m. surinko 813 litų.[[32]](#footnote-32)

VVS nariu galėjo tapti tik tie asmenys, kurie atitiko Lietuvos draugijų įstatymo ir VVS įstatų reikalavimus, kurie bėgant laikui kito. Iš pat pradžių VVS nariais galėjo tapti tik lietuviai ir lietuvės, kuriems Lietuvos teismų nėra atimtos piliečių teisės, turi 18 metų ir pritaria VVS tikslams. Tačiau jau nuo 1930 m. VVS įstatuose nurodyta, kad nariais gali tapti visi Lietuvos piliečiai, taip buvo siekiama į VVS veiklą įtraukti kuo platesnę visuomenės dalį. **(VVS nario kortelė. RKM 3002/1)**

Kadangi Lenkija nuo Lietuvos Vilnių atplėšė spalio 9-ąja, ši diena VVS įstatuose buvo paskelbta kaip gedulo diena. Spalio 9-ąja kasmet buvo organizuojamos įvairios paskaitos, renginiai, pamaldos bažnyčiose, įvairias įstaigas ir gyvenamuosius namus papuošdavo tautinės vėliavos perrištos juodu kaspinu, o 12 val. dienos, rimties minutei, Lietuvoje sustodavo visas judėjimas. Šių renginių tikslas buvo savotiška protesto forma, kuria siekiama parodyti, kad Lietuva nesusitaikys su Vilniaus krašto praradimu ir yra pasiryžusi dėl jo kovoti. Spalio 9 – osios minėjimas sukėlė didelę nuostabą dalyvavusiam čekų žurnalistui: *„Tai tautos protestas prieš smurtą. Tai didinga ir šiurpi, sukrečianti minutė, kurioje visos tautos dėmesys atitrūksta nuo kasdieninių reikalų ir keturių milijonų širdys suplaka vienu ritmu, hipnotizuodamos didžiosios lietuvių skriaudos ir jos toleruotojus lenkus“*.[[33]](#footnote-33)

Nors ir fragmentiškai, tačiau periodinėje spaudoje pasirodydavo informacijos apie Spalio 9-osios minėjimus ir Rokiškio apskrities VVS skyriuose. 1935 m. VVS Rokiškio apygardos Skapiškio skyriuje Spalio 9-oji paminėta šitaip: *„[...] Spalio 9 d. 7 val. 30 min. iškilmingai pakelta vėliava ir bažnyčioje atlaikytos pamaldos. Vakare 17 val. taip pat iškilmingai nuleista vėliava. 18 val. mokyklos salėje p. P. Sepetyla laikė paskaitą tema: „Ką gi mes turime žinoti minint spalių 9- dieną“. Po paskaitos maži vaikučiai padeklamavo. Mokyt. J. Butkus padeklamavo labai gražų dalykėlį apie Vilnių. Užsibaigus deklamacijoms, vietos VVS skyriaus artistų-mėgėjų grupė suvaidino K. Inčiūros „Savanorio Duktė“. Minėjime dalyvavo apie 300 žmonių. Į minėjimą įėjimas buvo visiems laisvas, tik su Vilniaus pasais. Minėjimo dienoje išplatinta per 200 Vilniaus pasų ir nemažai ženkliukų. Minėjimas baigtas Tautos ir Vilniaus himnais“.*[[34]](#footnote-34)Spalio 9-osios minėjimas 1937 m. Kamajuose įvyko labai panašiai: *„Kamajuose minėjimas įvyko VVS skyriaus iniciatyva ir bendradarbiaujant visuomenės organizacijoms. Buvo iškeltas gedulo vėliavos ir paskelbta rimties minutė. Vakare įvyko susirinkimas, kuriame dalyvavo organizuota ir neorganizuota visuomenė ir pradžios mokyklos vaikai. Priimta miesto rezoliucija ir Vilniaus krašto lietuviams sveikinimas ir užuojauta. [...]*.[[35]](#footnote-35)

1938 m. kovo 17 d. Lietuvą iš Lenkijos gavo ultimatumo notą, kuriame nurodyta nedelsiant užmegzti diplomatinius santykius. Lietuva, baimindamasi karinio konflikto, ultimatumą priėmė. Diplomatinių santykių užmezgimą su Lenkija, didžioji dalis visuomenės suprato kaip Vilniaus krašto atsisakymą. Netrukus žurnale „Mūsų Vilnius“ net pasirodė straipsnių bandančių paneigti šią informaciją. Teigta, kad dabartinių įvykių kontekste Lietuva neturėjo kitos išeities, kaip tik priimti ultimatumą, tačiau tai nereiškia Vilniaus krašto pripažinimo Lenkijai. Žmonės raginti netikėti skleidžiama dezinformacija apie Vilniaus krašto atisakymą ir dar aktyviau prisidėti prie jo vadavimo reikalų.[[36]](#footnote-36) Jūžintuose net buvo sušauktas skyriaus susirinkimas, kuriame skyriaus pirmininkas J. Vaičiūnas mėgino nuraminti vietos gyventojus. Jis tikino, kad ultimatumo priėmimas nereiškia Vilniaus krašto atsisakymo, o darbai ji išvaduoti bus tęsiami.[[37]](#footnote-37)

Jau nuo pat ultimatumo priėmimo pradžios, Lenkija spaudė Lietuvos valdžią, kad ši uždarytų VVS. 1938 m. lapkričio 25 d. priimtas sprendimas galutinai sustabdyti VVS veiklą.[[38]](#footnote-38) Nutraukus VVS veiklą, taip užsibaigė Vilniaus vadavimo kampanija.[[39]](#footnote-39)

Rokiškio apskrities VVS skyrių veikla rėmėsi narių ir visuomenės aktyvumu, ir iniciatyva. Būtent pastarieji veiksniai lėmė, kad vieni skyriai buvo aktyvesni, kiti pasyvesni. 1938 m. lapkričio 25 d. priimtu sprendimu visoje Lietuvoje VVS buvo uždaryta.

1. Algimantas Liekis, *Prezidentinė Lietuva (1919 – 1920, 1926 – 1940)* (Vilnius: Mokslotyros institutas, 2013), 476. [↑](#footnote-ref-1)
2. Danutė Blažytė - Baužienė, et al. *Lietuvos istorija: Nepriklausomybė (1918 – 1940 m.) X tomas* *1 dalis*. (Vilnius: Baltos lankos, 2014), 296. [↑](#footnote-ref-2)
3. Liekis, *Prezidentinė Lietuva,* 476. [↑](#footnote-ref-3)
4. Nastazija Kairiūkštytė, *Vilniaus vadavimo sąjunga 1925 04 26 – 1938 11 25: istorinė apybraiža* (Vilnius: Valstybės žinios, 2001)*,* 20. [↑](#footnote-ref-4)
5. Danigras Mačiulis ir Darius Staliūnas, *Vilnius – Lietuvos sostinė: problema tautinės valstybės projekte (XIX a. pabaiga – 1940*) (Vilnius: Lietuvos istorijos instituto leidykla, 2015)*,* 168. [↑](#footnote-ref-5)
6. Kairiūkštytė, *Vilniaus vadavimo sąjunga*, 21 – 22. [↑](#footnote-ref-6)
7. *„Mūsų Vilnius“*, red. Vincas Uždavinys. Vilniaus vadavimo sąjungos žurnalas, leistas 1928 – 1938 [↑](#footnote-ref-7)
8. „Vilniaus vadavimo sąjunga“ in *Visuotinė lietuvių enciklopedija.* Prieiga per internetą: <https://www.vle.lt/straipsnis/vilniaus-vadavimo-sajunga/> [žiūrėta 2022 – 03 – 16] [↑](#footnote-ref-8)
9. Kairiūkštytė, *Vilniaus vadavimo sąjunga*, 26 – 27 [↑](#footnote-ref-9)
10. „VVS skyrių chronologija“, *Mūsų Vilnius*, 1 (1932): 21. [↑](#footnote-ref-10)
11. Kairiūkštytė, *Vilniaus vadavimo sąjunga*, 25. [↑](#footnote-ref-11)
12. Ibid, 29. [↑](#footnote-ref-12)
13. Ibid, 33 – 34. [↑](#footnote-ref-13)
14. Ibid, 37. [↑](#footnote-ref-14)
15. Ibid, 33 – 34. [↑](#footnote-ref-15)
16. Ibid, 51. [↑](#footnote-ref-16)
17. Ibid, 51. [↑](#footnote-ref-17)
18. „Rokiškio AP“, *Mūsų Vilnius*, 5 (1936): 71. [↑](#footnote-ref-18)
19. Kairiūkštytė, *Vilniaus vadavimo sąjunga*, 96. [↑](#footnote-ref-19)
20. „VVS skyrių ir provincijos gyvenimas. Obeliai“, *Mūsų Vilnius* 14 (1933): 215. [↑](#footnote-ref-20)
21. „Vilniaus Geležinis Fondas“, *Mūsų Vilnius*, 13 (1935): 192. [↑](#footnote-ref-21)
22. „Obeliuose“, Mūsų Vilnius, 13 (1930): 173. [↑](#footnote-ref-22)
23. „VVS skyrių ir provincijos gyvenimas. Obeliai“, *Mūsų Vilnius* 14 (1933): 215 [↑](#footnote-ref-23)
24. „Obeliuose“, *Mūsų Vilnius* 13 (1930): 173 – 174. [↑](#footnote-ref-24)
25. „Jūžintai“, *Mūsų Vilnius*, 24 (1934): 406. [↑](#footnote-ref-25)
26. Juozas Otonas Širvydas – gimė 1875 m. balandžio 16 diena. Spaudos veikėjas, knygnešys, publicistas. [↑](#footnote-ref-26)
27. „Jūžintai“, *Mūsų Vilnius* 24 – 25 (1932): 519. [↑](#footnote-ref-27)
28. „Rokiškio AP. Apygardos suvažiavimas“, *Mūsų Vilnius*, 3/4 (1936): 54. [↑](#footnote-ref-28)
29. „Panemunis“, *Mūsų Vilnius*, 19 (1934): 319. [↑](#footnote-ref-29)
30. „Rokiškio rinkliava Vilniaus reikalams“, *Mūsų Vilnius*, 34 (1931): 814. [↑](#footnote-ref-30)
31. „Rokiškis“, *Mūsų Vilnius* 2 (1929): 127. [↑](#footnote-ref-31)
32. „Obeliai“, *Mūsų Vilnius* 5 (1933): 79. [↑](#footnote-ref-32)
33. „Vilniaus vadavimo fronte visa lietuvių tauta“, *Mūsų Vilnius* 23 (1937): 392. [↑](#footnote-ref-33)
34. „VVS skyrių gyvenimas. Spalio 9-osiso minėjimas provincijoje“, *Mūsų Vilnius,* 21 (1935): 334. [↑](#footnote-ref-34)
35. „Spalių 9-oji Laisvojoj Lietuvoj“, *Mūsų Vilnius*, 21 (1937): 355. [↑](#footnote-ref-35)
36. „Lietuvos sūnūs ir dukterys“, Mūsų Vilnius 7 (1938): 113. [↑](#footnote-ref-36)
37. “VVS gyvenimas. Jūžintai“ *Mūsų Vilnius*, 8 (1938): 153. [↑](#footnote-ref-37)
38. Kairiūkštytė, *Vilniaus vadavimo sąjunga*, 227. [↑](#footnote-ref-38)
39. Mačiulis, Staliūnas, *Vilnius – Lietuvos sostinė*, 241. [↑](#footnote-ref-39)